CELEX: 62021TN0479
Language: fi
Date: 2021-08-07 00:00:00
Title: Asia T-479/21: Kanne 7.8.2021 – Haswani v. neuvosto

11.10.2021   
            
            
               FI
            
            
               Euroopan unionin virallinen lehti
            
            
               C 412/20
            
         
      Kanne 7.8.2021 – Haswani v. neuvosto
      (Asia T-479/21)
      (2021/C 412/21)
      Oikeudenkäyntikieli: ranska
      
         Asianosaiset
      
      
         Kantaja: George Haswani (Yabroud, Syyria) (edustaja: asianajaja G. Karouni)
      
         Vastaaja: Euroopan unionin neuvosto
      
         Vaatimukset
      
      Kantaja vaatii, että unionin yleinen tuomioistuin kumoaa seuraavat toimet siltä osin kuin ne koskevat kantajaa:
      
                  —
               
               
                  päätöksen 2013/255/YUTP muuttamisesta 27.5.2021 annettu neuvoston päätös (YUTP) 2021/855
               
            
                  —
               
               
                  Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta 27.5.2021 annettu neuvoston täytäntöönpanoasetus (EU) 2021/848
                  ja tämän johdosta
               
            
                  —
               
               
                  määrää George Haswanin nimen poistettavakasi edellä mainittujen toimien liitteistä
               
            
                  —
               
               
                  velvoittaa neuvoston suorittamaan 100 000 euroa korvauksena henkisestä kärsimyksestä
               
            
                  —
               
               
                  unionin yleisen tuomioistuimen työjärjestyksen 134 artiklan 1 kohdan mukaan asianosainen, joka häviää asian, velvoitetaan korvaamaan oikeudenkäyntikulut, joten Haswani vaatii kyseisen määräyksen nojalla, että neuvosto velvoitetaan vastaamaan omista oikeudenkäyntikuluistaan ja korvaamaan Haswanin oikeudenkäyntikulut, ja varaa itselleen oikeuden perustelujen esittämiseen menettelyn kuluessa.
               
            
         Oikeudelliset perusteet ja pääasialliset perustelut
      
      Kantaja esittää kanteensa tueksi viisi kanneperustetta.
      
                  1.
               
               
                  Ensimmäisen kanneperusteen mukaan puolustautumisoikeuksia ja oikeutta oikeudenmukaiseen oikeudenkäyntiin on loukattu. Kantaja arvostelee neuvostoa siitä, että tämä on loukannut hänen puolustautumisoikeuksiaan ja erityisesti hänen oikeuttaan tulla kuulluksi ennen päätöksen tekemistä hänen nimensä pysyttämisestä pakoteluetteloissa.
               
            
                  2.
               
               
                  Toisen kanneperusteen mukaan perusteluvelvollisuus on laiminlyöty. Kantaja arvostelee neuvostoa siitä, että tämä on tyytynyt epämääräisiin ja yleisiin pohdintoihin mainitsematta nimenomaisesti ja konkreettisesti syitä, joiden perusteella se katsoo harkintavaltaansa käyttäen, että kantajaan on kohdistettava kyseessä olevat rajoittavat toimenpiteet.
               
            
                  3.
               
               
                  Kolmannen kanneperusteen mukaan perusoikeuksiin puuttumisessa ei ole noudatettu suhteellisuusperiaatetta. Kantaja katsoo tältä osin, että häneen kohdistettu toimenpide ei ole oikeassa suhteessa esitettyyn tavoitteeseen ja merkitsee suhteetonta puuttumista elinkeinovapauteen ja omistusoikeuteen sen vuoksi, että kyseinen toimenpide kohdistuu kaikkeen merkittävään taloudelliseen toimintaan ilman muita kriteereitä.
               
            
                  4.
               
               
                  Neljännessä kanneperusteessa vedotaan ilmeiseen arviointivirheeseen ja näytön puuttumiseen. Kantaja toteaa, että vakiintuneen oikeuskäytännön mukaan tuomioistuinvalvonnan tehokkuus edellyttää erityisesti, että valvoessaan niiden perusteiden laillisuutta, joihin perustuu päätös merkitä henkilön nimi rajoittavien toimenpiteiden kohteena olevien henkilöiden luetteloon tai pysyttää se luettelossa, unionin tuomioistuimet varmistuvat siitä, että tällainen päätös perustuu riittävän vankkaan tosiseikastoon. Neuvoston esittämät väitteet, jotka koskevat sekä tiiviitä yhteyksiä hallintoon että väitettyyn välittäjän rooliin hallinnon ja Isiksen välisissä öljykaupoissa, ovat täysin perusteettomia, joten ne tulisi hylätä.
               
            
                  5.
               
               
                  Viides kanneperuste koskee vaatimusta aiheutuneiden vahinkojen korvaamisesta.